paragraph_text: No iako se, uz to, bavio i kulturno-povijesnim izučavanjima - izdavajući i zbornike dijalektalne poezije, i prijevode lirike R. Burnsa, i dokumentaciju o Blicherovu životu - glavninu njegova rada, a i najvišu vrijednost sačinjavaju pjesme. Aakjaer je opjevao pučkim i izravnim izrazom krajolik svojeg zavičaja i neizmjernu patnju seoske sirotinje. Bogata u detalju, snažna u emociji i ekspresivna po stilu, njegova lirika zauzima jedno od središnjih mjesta u danskoj književnosti na početku 20 st.